Kaapse dorp lamgelê deur Covid-19Meer as 20 van die dorp se 250 inwoners het teen Vrydag positief getoets vir die koronavirus. (Foto: Facebook / Pedro Aden Oktober) Die klein plattelandse gemeenskap van Kliprand in Namakwaland is tans in ’n krisis gedompel ná 22 van die 250 inwoners (sowat 9%) verlede week positief vir Covid-19 getoets het. Drie mense is na wat verneem word ook weens die virus dood. Monika de Jager, bestuurder van maatskappy Namaqua Weskus Toerisme, sê dat die dorp sedertdien alle bedrywighede en skoolaktiwiteite moes staak en dat bykans al die inwoners tans in isolasie is. “Die Kaap-Agri-tak asook die enigste winkel op die dorp is reeds vir die afgelope paar dae gesluit. Die gemeenskap kan nêrens kos of sanitêre middels koop nie. Skenkings het sedertdien na Kliprand gestroom. (Foto: Verskaf) “Boonop is die naaste dorp, Bitterfontein, sowat 80 km weg en self ’n piepklein dorpie. Openbare vervoer is uiters beperk aangesien daar tans geen taxi’s tussen dié dorpe ry nie.” Luidens ’n inskrywing op ds. Pedro Oktober van die VGK Vredendal se Facebook-blad is die dorp se sopkombuis ook gesluit omdat die persoon wat dit bestuur positief vir Covid-19 getoets het. Die nuus van die koronakrisis in Kliprand het egter groot reaksie ontlok met skenkings, waaronder kos, medikasie en toiletware, wat van reg oor die land na die dorp gestroom het. “Gemeenskappe het werklik hulle harte vir Kliprand oopgemaak. Ons het glad nie die oorweldigende reaksie verwag toe ons verlede week vir skenkings gevra het nie. “Ons sal vandeesweek nog skenkings gaan aflewer,” sê De Jager. Riaan van der Watt, hoof van Laerskool Vredendal wat sowat 150 km van dié dorp geleë is, het Vrydag kospakkies en skoonmaakmiddels met behulp van die Nuwerus-polisie aan dié gemeenskap gevat. Hy sê hulle moes ’n 60 km lange grondpad aandurf om by die afgeleë dorp uit te kom. Baie van dié produkte is by die Primêre Skool Nuwefontein afgelewer waar die skoolhoof, Arrie Cloete, dit by die hek ontvang het. Die skool is ook tans gesluit. Die Laerskool Vredendal het skoonmaakmiddels en kospakkies aan die plaaslike skool geskenk. (Foto: Facebook / Laerskool Vredendal) “Dit was maar ’n droewige gevoel. Dis tjoepstil en daar gaan niks aan nie.” Volgens Van der Watt se inligting is sowat 15 van die skool se 35 leerders tans in kwarantyn en het nóg vier positief vir Covid-19 getoets. Hy sê egter dat die gemeenskap se swaarkry nie net as gevolg van Covid-19 is nie, maar dat hulle oor die algemeen onder moeilike omstandighede leef. “Die mense van Kliprand kry swaar. Daar is regtig ’n groot behoefte.” Van der Watt sê Laerskool Vredendal sal voortaan aktief by die plaaslike skool betrokke wees en beplan om hulle as “susterskool” aan te neem.